  Виталий Пронин  Югдурез утёнъя министр Александр Первухин тодматӥз нырысетӥ паларын министерстволэн ужаменыз. Туэ йыружъёслэн лыдзы 18,7 процентлы кулэсмиз. Ӵошатон вылысь: ӝыны ар куспын Россиын йыружъёслэн лыдзы 12,9 процентлы кулэсмемын, Приволжск федерал округын - 12,5 процентлы. Югдурез утёнъя министерстволэн паськытатэм коллегияз  вуылӥз Удмуртилэн Тӧроезлэсь ужзэ быдэсъясь Александр Бречалов.Тужгес ӧжыт йыртэман учыръёс пусъемын Глазов, Шаркан, Вотка, Вавож, Можга, Пичи Пурга ёросъёсын. Нош тросгес йыружъёс Ижкарын, Юкаменск ёросын. Кышкыт учыръёс ӵем пумисько Красногорск, Дэбес, Балезино, Эгра, Яр, Дэри, Кез, Ува но Якшур-Бӧдья ёросъёсын. Радикализмез, экстремизмез алон вылысь Интернетысь иворъёсты чакласа возё.  Интернетын экстремизм мылкыдъёсты вӧлмытонэн герӟаськем 4 йыруж шараямын. 7 уголовной уж эскеремын, кыл кутонэ 6 адями кыскемын.Со сяна, полицейскойёс зол нюръясько огазеяськыса йыруж лэсьтӥсьёсын. Туэ 54 адями уголовной кыл кутонэ кыскемын, кылем арын 42 вал. Данакез наркотикъёсты но пыӵал тӥрлыкез вӧлмыто вал. Удмуртиын наркотик вӧлмытонъя 1 сюрс 244 учыр пусъемын. Шаерысьтымы югдурез утисьёс коррупциен но зол гинэ нюръясько.  6 толэзь куспын 4 кузьмаськон учыр шараямын.Югдурез утёнъя министерстволэн паськытатэм коллегияз  вуылӥз Удмуртилэн Тӧроезлэсь ужзэ быдэсъясь Александр Бречалов. Кивалтӥсь вазиськиз югдурез утисьёслы, дэмлаз нимысьтыз саклык висъяны  4 тужгес лэчыт ужпумъёслы:- Нырысь интыын луэ коррупциен нюръяськон. Республикамылэн туж бадӟым пунэмъёсыз, котькуд манетэз лыдъяса кутыны кулэ. Асьмеос, власть но югдурез утисьёс, коррупцилы пумит юн сылыны кулэ. Мукетыз ужпум - нылпиослы тросгес саклык висъяно. Шаерамы «Наставничество» проект ужаны кутскиз, общественникъёс, власть но полицейскойёс пиналъёслы шонер сюрес возьматыны тыршо. Со сяна, Удмуртиын туж лэчыт югдур кылдэмын юонэн но наркоманиен. Гуртъёсын та ужпум нырысетӥ интые потэ. Соин валче матысь дыре рос-прос ужалом алкоголизмен нюръяськон ласянь выль программа бордын. Али быдэс дуннеын валтӥсь интыын луэ терроризмен но экстремизмен нюръяськон. Та ласянь котькудӥз туж сак луыны кулэ. Уката ик быръёнъёс азьын.«Наставничество» проект ужаны кутскемен валче быдэ вуымтэосын лэсьтэм йыружъёслэн лыдзы кулэсмиз: туэ - 275 учыр, миым - 344. Талэсь но лэчыт ужпум - калыклэн юон вылэ чӧлскемез, пусъе министр. Юыса лэсьтэм йыружъёслэн лыдзы будэ Ува, Вавож но Каракулино ёросъёсын. Озьы ке но шаеръя лыдпус кулэсме ик: туэ - 3 сюрс 188 учыр, нош миым - 3 сюрс 917. Ӝыны ар куспын кудӟем йырын 425 секыт йыружъёс лэсьтэмын, соос пӧлын 43 адями быдтон учыр но 130 юромо вӧсь карон учыр. Со сяна, усыкмем адями ӵем дыръя ачиз йыртэмасьёс ки улэ шеде.Наталия Самсонова   